Avokadopeerboomblog: Vir die nuwe mamma.
Jy is so opgewonde en ons almal saam met jou. Almal kom wens jou geluk en miskien voel jy bietjie oorweldig. Ek onthou toe ons uitgevind het ons is uiteindelik swanger met ons eersteling. Ek het so 4 uur die oggend wakker geword en toe die urine toets gedoen. Onmiddelik vir Joe wakker gemaak en hy was so opgewonde dat hy net daar na die 24 uur apteek toe gegaan het om vir die verpleegsuster te vra of die toets regtig positief is. Teen 5 uur se kant het ons my ma-hulle gaan wakker klop, en kort na 7 die oggend was ons by my skoonouers!
Maar daar is seker niks wat jou kan voorberei op daardie eerste oomblik wat jy 'n babatjie hoor huil en jy weet dis nou jou babatjie daardie, jou verantwoordelikheid en jý wat die mamma gaan moet wees wat troos en sus en eintlik weet jy niks van mamma-wees nie.
Ek kan nou seker hier 'n lange opstel skryf oor die moets en moenies en maak so en doen dit en dat. Al wat jy eintlik nodig het om te weet is dat God jou gemaak het vir hierdie taak. Jy is spesiaal geskape vir hierdie mamma ding. Als wat jy nodig het het ons Vader reeds vir jou gegee: 'n Hart wat oorloop van liefde, arms wat wil optel en vertroetel en vertroos, en 'n liggaam wat reeds weet hoe en wat en wanneer. Dit is alles eintlik een root wonderwerk. Die dokters wil meet en voel en peuter en toets en weeg en sonar en nog meet, maar eintlik is niks in hul hande nie. Hierdie nuwe lewetjie word noukeurig aanmekaar geweef en is veilig in ons God se Vader hand. Bid elke dag vir hierdie nuwe mensie, en bid dat Hy jou saggies sal lei in hierdie nuwe seisoen van mamma wees.